**EMLÉKEZTETŐ**

**a 2014. november 6-7-i Villamosenergia-ipari Munkavédelmi Képviselők Fórumáról**

Helyszíne: Siófok, Hotel Vértes

Jelen vannak: a jelenléti ív szerint (1. sz. melléklet)

Levezető elnök: Kovács János

Napirend:

A mellékelt program szerint. (2. sz. melléklet)

**Kovács János**, a Villamosenergia-ipari Munkavédelmi Képviselők Fóruma elnöksége nevében köszöntötte a XII: VIMFÓ résztvevőit és előadóit. A fórum programja A munkavédelem, valamint a munkavállalói érdekképviselet aktuális kérdései címmel került összeállításra. Fontosnak tartják az Európai Munkahelyi Biztonsági és Egészségvédelmi Ügynökség 2014-15. évi Egészséges munkahelyek – Kezeljük a stresszt! kampányát. A stressz volt a témája a kétnapos rendezvény előadásainak is.

A VIMFÓ résztvevői egyperces néma csenddel tisztelegtek a 2014. október 17-én, életének 74. évben elhunyt Péterfy Lajos előtt, aki a Főcze Lajos Alapítvány a Munkavédelmi Képviselőkért titkára és a Vegyipari Propaganda Központ Kft. ügyvezetője volt.

Kovács János, a VIMFÓ elnöke köszönetet mondott az EVDSZ támogatásáért, hogy a TÁMOP-2.5.3.A-13/1-2013-0025 projektje keretében került megrendezésre a november 7-i program. Továbbá megköszönte a tagságnak és a partnereknek segítségét, amelyet a VIMFÓ Működési rendjében megfogalmazott célok és feladatok teljesítéséhez nyújtottak. Mindenkinek hasznos tanulást és jó kikapcsolódást kívánva megnyitotta a fórumot.

**Dr. Kudász Ferenc**, az Európai Munkavédelmi Ügynökség tevékenységéről szólva elmondta, hogy az Ügynökség projektmenedzseri funkciót lát el. A munkavállalókkal történő kapcsolattartás a honlapon történik. Ezen az érintkező felületen keresztül is felhívják a figyelmet arra, hogy Európa társadalmi és gazdasági stabilitása és növekedése szempontjából mennyire fontos a dolgozók egészsége és biztonsága. Helyi szerve a fókuszpont. A honlapon az elvégzett kutatásokról készült anyagok és a kis- és középvállalkozások kockázatértékelésére vonatkozó útmutatók a munkahelyi biztonság és egészségvédelem témakörben a hozzáférhető tudást és a helyes gyakorlatok megosztását szolgálják. Jól ismertek a Napo-filmek, melyek rövid, humoros történetei rávezetnek a biztonsággal kapcsolatos problémák megoldására.

A stressz kezelése az Ügynökség aktuális, 2014-15. évi kampányának témája. A stressz reakció Selye János szerint beépített mechanizmus, amely akkor lép működésbe, amikor követeléseket támasztanak velünk szemben, ezért a stressz, védekezési és alkalmazkodási funkciókkal bír. Munkavédelmi szempontból a munkavállalók komplex terhelése és igénybevétele jelentkezik, amikor alkalmazkodás révén kompenzálják a terhelést. Amikor túlzottan és hosszú ideig tart, azaz jelentős igénybevétel jelentkezik, már káros stresszről beszélhetünk, amely pszichoszomatikus megbetegedésben jelentkezhet. „Így válik az élet sója a halál csókjává.”

A pszichoszociális kockázatok fő forrása a munkahelyen a nem megfelelően tervezett munkafeladat és munkafolyamat, a nem megfelelő munkaszervezet, a rossz munkafeltételek és -körülmények, valamint a fizikai és a szociális munkakörnyezet. A munkahelyi pszichoterror megnyilvánulásai a felnagyító, túlzó kommunikáció, a tekintélyből eredő sértegetés, rágalmazás, kigúnyolás, valamint a megalázó, egészséget károsító, elszigetelő, szabotáló munkafeladatok. Mindezek hosszú idő során azt eredményezik, hogy a munkavállaló kikerül a munka világából. A munkáltató teendője egyértelműen kinyilvánítani (kollektív megállapodásokban), hogy nem tűri a pszichoterror bármely formáját, valamint a megelőző intézkedések, mint a jó szociális klíma, a feladatok tervezése, a vezetők képzése, továbbá a beavatkozás: kockázatértékelés, eljárási rendek, rehabilitáció.

**Biczó Zoltán**, a Somogy megyei Kormányhivatal [**Munkavédelmi és Munkaügyi Szakigazgatási Szerv**](http://www.somogy.gov.hu/modules.php?name=Content&pa=showpage&pid=219)e munkavédelmi igazgató-helyettese tájékoztatta a résztvevőket a munkavédelemmel kapcsolatos hatósági és tanácsadási tevékenységről. Elsőként ismertette az elvégzett munkavédelmi ellenőrzések tapasztalatait, a munkavédelmi felügyelők által észlelt eltéréseket és hiányosságokat. Az ellenőrzések által érintett munkáltatók és munkavállalók számához képest magas a szabálytalanságokban érintettek száma. A munkabalesetek száma az elmúlt években csökkent, többek között a termelés visszaesése miatt, a jelenlegi emelkedés oka lehet az építőipari tevékenység fellendülése. A súlyos balesetek száma is nőtt. A balesetek kivizsgálása után tett munkáltatói intézkedés főleg a munkavállalók oktatása. A jegyzőkönyvek alapján 90 %-ban a munkáltató felelős a baleset kialakulásában, ami nem biztos, hogy fedi a valóságot. Kitért az elvégzett célvizsgálatok és azok eredményeinek ismertetésére. A célvizsgálatokról készült jelentések, összefoglalók megtalálhatók a hatóság honlapján: ommf.gov.hu.

A Munkavédelmi Információs Szolgálat zöld száma: 80-204-292, e-mailcíme: munkaved-info@lab.gov.hu. A fenti elérhetőségeken ingyenes munkavédelmi tanácsadást működtet a hivatal.

**Kovács János** az elhangzott előadásokhoz kapcsolódva felhívta a figyelmet az EU-OSHA az év 43. hetében rendezett a Munkahelyi Biztonság és Egészségvédelem Európai Hete programjára, amelyhez csatlakozva több cégnél is a munkavédelemnek kiemelt hete ez. Bemutatta az EDF által készített oktatófilmet a botlásos balesetekről.

**Borhidi Gábor**, az Országos Munkavédelmi Bizottság munkavállalói oldalának ügyvivője előadásában ismertette a munkavédelem helyzetét a munkavállalók szemével. Az Országos Munkavédelmi Bizottság megkeresésére a munkaügyi szervezetrendszer átalakításával kapcsolatban a nemzetgazdasági miniszter kifejtette, hogy a kormányzati célok hatékonyabb megvalósítása érdekében a munkaügyi és munkavédelmi igazgatás szervezeti rendszere oly módon kerül racionalizálásra, hogy a jelenlegi hatósági és egyéb közfeladatok a továbbiakban is maradéktalanul ellátásra kerüljenek. A koncepció kidolgozása folyamatban van.

Borhidi Gábor részletesen ismertette a Munkavédelmi törvény módosítására tett munkabizottsági javaslatokat. Magyarországon az Országos Munkavédelmi Bizottság az egyetlen tripartit bizottság. A törvénymódosítási javaslatok többségével egyetértett a munkavállalói és a munkaadói oldal. Kulcsfontosságúnak tartja egy elkülönített balesetbiztosítási rendszer bevezetését.

A **VIMFÓ elnöksége** beszámolt az elmúlt időszakban végzett munkájáról. A tapasztalatcsere során nem csak a vezetők, hanem minden résztvevő megosztotta egymással a munkahelyén alkalmazott jó gyakorlatot. A legtöbb cégnél jó az együttműködés a munkavédelmi bizottságok és a munkáltatók között. Esetenként vészhelyzeti bejelentő rendszer segíti a munkát. A munkavédelmi képviselőknek szervezett egyéni védőeszköz börze is erősíti a kapcsolatot a munkáltató munkavédelmi szervezetével. A munkavédelem működését alapvetően meghatározza a vezetők hozzáállása. Mottó: Ha már egy munkatársat megmentünk, amikor figyelmeztetjük, akkor már jót tettünk.

A november 7-i program egyben az EVDSZ TÁMOP programjának második munkavédelmi konferenciája. **Dr. Szilágyi József**, az EVDSZ elnöke bevezetőjében bemutatta a projekt felépítését és ismertette a napi programot. Nyitó előadásában tájékoztatott a Villamosenergia-ipari Ágazati Párbeszéd Bizottsággal megkötött megállapodásról. A megállapodás két fő része a villamosenergia-ipari szakképzés és az ágazatban történő egészségbiztosítás. Alapja az EU szociális partnerek 2006. XII. 13-i Politikai Nyilatkozata. Ennek megtárgyalására, honosítására vállalkoznak a hazai szociális partnerek. Az előadás másik témája a korhatár előtti ellátások volt. Szilágyi József ismertette a LIGA javaslatát, a szakszervezet e témában tett erőfeszítéseit. A koncepció több változatot tartalmaz a munkaköri lista alkalmazásával, illetve a munkakörök azonosítási eljárásával történő korhatár előtti ellátásra. Az ügyelet, készenlét figyelembe vétele is változtathat a rendszeren. A munkaköri kockázatértékelés egységesítése lehetne az azonosítási eljárás alapja.

**Nemeskéri Gyula**, Ergofit Kft. ügyvezetője A munkavédelem helyzetének javítási lehetősége a villamosenergia-iparágon belül című tanulmányt ismertette a fórum résztvevőivel. A munkavédelmi érdekképviselet jogosítványai az érdekegyeztetés, az érdekérvényesítés és az érdekvédelem. Az érdekképviselet célja a munkavédelmi szabályok betartását eredményező dolgozói magatartás erősítése. A munkavédelmi képviselők példamutatása nem elég a helyes viselkedés kialakításához. Többféle módszert alkalmaznak. Gyakori a tiltások hangsúlyozása, a kulcsemberek kinevelése. A média felelőssége nagy a negatív példák bemutatásában. A tanulmány adatelemzéséhez szükséges adatokat a VIMFÓ biztosította.

A fórum a munkáltatók által megküldött, a munkavédelemre és a balesetekre vonatkozó információk feldolgozását elvégezte. Az adatokat, az adatok elemzését **Bella Elek** ismertette a résztvevőkkel.

**Somogyi Gyula** előadásának témája: A munkavédelmi bizottság ügyrendje, feladatterve. Együttműködés a munkáltatóval, a munkabiztonsági és foglalkozás-egészségügyi szakemberekkel és a hatóságokkal.

A konferencia zárásaként Kovács János moderálásával a tagok tapasztalatot cseréltek a munkavédelmi képviselők önálló ellenőrzéseiről.

**Kovács János,** VIMFÓ elnök a Villamosenergia-ipari Munkavédelmi Képviselők Fóruma elnöksége nevében megköszönte a XII. VIMFÓ résztvevőinek, előadóinak és vendégeinek az aktivitását.

A Fórumon elhangzott előadások publikus anyaga és a fotók megtekinthetők a VIMFÓ honlapján: [www.vd.hu/vimfo](http://www.vd.hu/vimfo).

A soron következő XIII. VIMFÓ időpontja 2015. április 21-22., helyszíne Hotel Vértes, Siófok; a XIV. VIMFÓ időpontja 2015. november 5-6.